作者:元稹
標題:紀懷，贈李六戶曹、崔二十功曹五十韻
內容:昔冠諸生首，初因三道徵。公卿碧墀會，名姓白麻稱。日月光遙射，煙霄志漸弘。榮班聯錦繡，諫紙賜箋藤。便欲呈肝膽，何言犯股肱。椎埋沖鬥劍，消碎瑩壺冰。赤縣才分務，青驄已迥乘。因騎度海鶻，擬殺蔽天鵬。縛虎聲空壯，連鼇力未勝。風翻波竟蹙，山壓勢逾崩。僇辱徒相困，蒼黃性不能。酣歌離峴頂，負氣入江陵。華表當蟾魄，高樓掛玉繩。角聲悲掉蕩，城影暗稜層。軍幕威容盛，官曹禮數兢。心雖出雲鶴，身尚觸籠鷹。竦足良甘分，排衙苦未曾。通名參將校，抵掌見親朋。喣沫求涓滴，滄波怯鬥升。荒居鄰鬼魅，羸馬步殑fF。白草堂簷短，黃梅雨氣蒸。沾黏經汗席，颭閃盡油燈。夜怯餐膚蚋，朝煩拂面蠅。過從愁厭賤，專靜畏猜仍。旅寓誰堪託，官聯自可憑。甲科崔並騖，柱史李齊升。共展排空翼，俱遭激遠矰。他鄉元易感，同病轉相矜。投分多然諾，忘言少愛憎。誓將探肺腑，恥更辨淄澠。會宿形骸遠，論交意氣增。一心吞渤澥，戮力拔嵩恆。語到磨圭角，疑消破弩症。吹噓期指掌，患難許簷簦。鎩翮鸞棲棘，藏鋒箭在弸。雪中方睹桂，木上莫施罾。且泛夤沿水，兼過被病僧。有時鞭款段，盡日醉懵僜。躡屐看秧稻，敲船和採菱。叉魚江火合，喚客穀神應。嘯傲雖開口，幽憂複滿膺。望雲鰭撥剌，透匣色騰淩。每想潢池寇，猶稽赤族懲。夔龍勞算畫，貔虎帶威稜。逐鳥忠潛奮，懸旌意遠凝。弢弓思徹劄，絆驥悶牽緪。運甓調辛苦，聞雞屢寢興。閑隨人兀兀，夢聽鼓鼕鼕。班筆行看擲，黃陂莫漫澄。騏驎高閣上，須及壯時登。